Departament d'Empresa i Coneixement
Catalunya és un país amb una sòlida base i tradició empresarial, i l'activitat de les empreses incloses en l'àmbit competencial del Departament d'Empresa i Coneixement representa una part molt significativa de la riquesa generada a Catalunya.
A principi de març del 2020, ha estat reconeguda com a pandèmia global la malaltia per coronavirus (COVID-19), que ha derivat en la declaració de l'estat d'alarma, del passat 14 de març de 2020, per a la gestió de la situació de crisi sanitària que ha provocat.
Aquesta pandèmia està ocasionant quantiosos danys a tot Catalunya, generant, entre d'altres, una reducció dràstica i involuntària de l'activitat econòmica del teixit empresarial català i provocant fins i tot l'aturada de nombroses empreses.
També està afectant d'una manera molt intensa el sector empresarial turístic i arribant pràcticament a la seva paralització.
Aquesta situació, difícil per a tothom, s'agreuja en el cas de les empreses més petites i els professionals individuals que tenen menys recursos que d'altres per fer-hi front.
En aquest sentit, el Govern vol activar un instrument que ajudi una part d'aquestes petites empreses i persones autònomes, que representen un percentatge molt important del conjunt del sector i que es troben en una situació certament delicada.
Un dels objectius del Govern és facilitar instruments al teixit empresarial català per millorar la seva competitivitat per tal d'impulsar la reactivació de l'economia catalana i promoure el desenvolupament econòmic.
Per tant, facilitant l'accés a un finançament adequat es vol assolir un impacte positiu en l'economia catalana.
Atès que a aquestes bases els són aplicables la Llei 38/2003, de 17 de novembre, general de subvencions (BOE núm. 276, de 18.11.2003), i el Reglament que la desenvolupa aprovat pel Reial decret 887/2006, de 21 de juliol (BOE núm. 176, de 25.7.2006), i el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC 3791A, de 31.12.2002);
Atès que aquesta línia d'ajuts s'acull a la Decisió de la Comissió Europea SA 58851 — Marc temporal nacional per a ajuts estatals en forma de subvencions directes, bestretes reemborsables, avantatges fiscals, garanties sobre préstecs i bonificació del tipus d'interès de préstecs per donar suport a l'economia en el context actual del brot de la COVID, adoptada el 2 d'abril de 2020;
Atès que la interpretació d'aquest Marc temporal nacional s'haurà de fer d'acord amb la Comunicació de la Comissió Europea, de 19 de març de 2020, que estableix el Marc temporal relatiu a les mesures d'ajut estatal per donar suport a l'economia en el context actual del brot de la COVID-19, i la modificació de 3 d'abril de 2020;
Aprovar les bases reguladores i les condicions per a la concessió de subvencions per a professionals i microempreses del sector turístic de Catalunya afectats econòmicament per les conseqüències de la COVID-19, que es publiquen en l'annex 1 d'aquesta Ordre.
Aquesta Ordre entrarà en vigor l'endemà de la publicació en el Diari Oficial de la Generalitat de Catalunya.
Consellera d'Empresa i Coneixement
Bases reguladores per a la concessió de subvencions per a professionals i microempreses del sector turístic de Catalunya afectades econòmicament per les conseqüències de la COVID-19
L'objecte d'aquestes bases és regular les condicions per a la concessió de subvencions a persones treballadores autònomes i microempreses afectades econòmicament per la situació de crisi ocasionada per la COVID-19 en l'àmbit del turisme a Catalunya, per fer efectiva la continuïtat de la seva activitat.
Persones o entitats beneficiàries
2.1 Poden ser persones beneficiàries d'aquesta subvenció els professionals autònoms i les microempreses turístiques que desenvolupin activitats en el sector turístic i que estiguin incloses en alguna de les categories recollides en els capítols III, IV, VI i VII del títol III de la Llei 13/2002, de 21 de juny, de turisme de Catalunya (DOGC núm. 3669, de 3.7.2002):
- Establiments d'allotjament turístic: establiments hotelers, apartaments turístics, càmpings i establiments de turisme rural.
- Empreses turístiques de mediació: agències receptives amb seu central a Catalunya, empreses gestores de destinació (destination managers companies), organitzadores professionals de congressos i explotadores d'habitatges d'ús turístic.
- Establiments i activitats d'interès turístic: persones o empreses que contribueixen a dinamitzar el turisme i afavoreixen les estades al territori.
2.2 Queden expressament exclosos els establiments de restauració i els allotjaments juvenils que es regeixen per la seva normativa sectorial definits en el capítol VI del títol III de la Llei 13/2002, de 21 de juny, de turisme de Catalunya (DOGC núm. 3669, de 3.7.2002).
Requisits de les persones beneficiàries
3.1 Totes les persones beneficiàries hauran de complir els requisits següents:
a) Estar inscrites en el Registre de turisme de Catalunya (si escau) amb una antelació mínima d'un any a l'inici de l'entrada en vigor de la crisi de la COVID-19 decretada pel Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la COVID-19 (BOE núm. 67, de 14.3.2020), és a dir, des del 14 de març de 2019.
b) Desenvolupar l'activitat i tenir la seu fiscal a Catalunya.
c) En el cas de les persones treballadores autònomes, estar donada d'alta en el règim especial dels treballadors per compte propi o autònoms (RETA) durant, almenys, els 12 mesos anteriors a la presentació de la sol·licitud i en el moment de la presentació de la sol·licitud.
Queden excloses les persones treballadores que desenvolupin la seva feina per a una única empresa tot i estar donades d'alta al règim especial de treballadors per compte propi o autònoms.
En el cas de les explotadores d'habitatges d'ús turístic, han d'estar donades d'alta, concretament, en algun dels epígrafs següents de la secció primera de l'impost sobre activitats econòmiques: 685, corresponent a "allotjaments turístics extrahotelers"; 686, "explotació d'apartaments privats a través d'agència o empresa organitzada", o 861.1, "lloguer d'habitatges".
d) Tenir un màxim de cinc persones treballadores (fixes o discontinues) destinades a l'àmbit turístic de l'activitat abans de l'inici de la crisi provocada per la COVID-19.
e) Tenir una facturació màxima de 500.000,00 euros en el darrer exercici.
f) Complir les obligacions tributàries davant l'Estat i la Generalitat de Catalunya i les obligacions davant la Seguretat Social.
Aquest compliment s'haurà de mantenir al llarg de tot el procediment: en el moment de presentació de la sol·licitud, prèviament a la resolució d'atorgament i abans de rebre qualsevol pagament.
Entre aquestes obligacions, i de forma específica, cal complir amb l'obligació d'efectuar les autoliquidacions de l'impost sobre les estades en establiments turístics davant l'Agència Tributària de Catalunya (ATC).
Aquest compliment pot adaptar-se a les mesures excepcionals adoptades en matèria tributària amb motiu de la crisi provocada per la COVID-19.
g) No trobar-se en cap de les circumstàncies que impedeixen adquirir la condició de persona beneficiària que preveu l'article 13 de la Llei 38/2003, de 17 de novembre, general de subvencions (BOE núm. 276, de 18.11.2003), i els articles 90 bis i 92 bis del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002).
h) Complir els requisits que estableixen els articles 32.1, 32.3 i 36.4 de la Llei 1/1998, de 7 de gener, de política lingüística (DOGC núm. 2553, de 7.1.1998).
i) No haver estat sancionada, per resolució ferma, per la comissió d'infracció greu en matèria d'integració laboral de discapacitats o molt greu en matèria de relacions laborals o en matèria de seguretat i salut en el treball, durant l'any anterior a la convocatòria, d'acord amb el Text refós de la Llei sobre infraccions i sancions de l'ordre social, aprovat pel Reial decret legislatiu 5/2000, de 4 d'agost (BOE núm. 189, de 8.8.2000); o, si han estat sancionades, que hagin aplicat les mesures correctores previstes i abonat les quantitats requerides per aquest concepte.
j) Disposar (si escau) d'un sistema d'organització i de gestió de la prevenció d'acord amb la Llei 31/1995, de 8 de novembre, de prevenció de riscos laborals (BOE núm. 269, de 10.11.1995), amb el Reial decret 39/1997, de 17 de gener, pel qual s'aprova el Reglament dels serveis de prevenció (BOE núm. 27, de 31.1.1997); així com d'acord amb les modificacions posteriors introduïdes per la Llei 54/2003, de 12 de desembre, de reforma del marc normatiu de la prevenció de riscos laborals (BOE núm. 298, de 13.12.2003).
k) Complir l'obligació de respectar la igualtat de tracte i d'oportunitats en l'àmbit laboral i, amb aquesta finalitat, adoptar mesures adreçades a evitar qualsevol tipus de discriminació laboral entre homes i dones.
l) No haver estat sancionada per la Direcció General de Turisme en els darrers tres anys per infracció greu o molt greu.
m) No tenir la consideració d'empresa en situació de crisi, d'acord amb la definició inclosa en les directrius comunitàries sobre ajuts estatals de salvament i de reestructuració d'empreses en crisi (DOUE 2014/C 249/01, de 31.7.2014) en data 31 de desembre de 2019, malgrat que en el moment de sol·licitar la subvenció estiguin en crisi a conseqüència del brot de la COVID-19.
n) No estar subjecta a cap ordre de recuperació pendent, després d'una decisió prèvia de la Comissió Europea que hagi declarat un ajut percebut il·legal i incompatible amb el mercat interior.
o) No estar afectada per cap de les situacions següents: incidències amb el Registre d'acceptacions impagades (RAI), amb l'Associació Nacional d'Establiments Financers de Crèdit (ASNEF), o de caràcter judicial o fons propis negatius.
p) No haver estat condemnades per sentència ferma, ni la persona jurídica sol·licitant ni les persones físiques adscrites a l'execució de l'activitat subvencionada, per cap delicte contra la llibertat i la indemnitat sexuals, així com per tràfic d'éssers humans amb finalitat d'explotació sexual, incloent-hi la pornografia, de conformitat amb la Llei orgànica 1/1996, de 15 de gener, de protecció jurídica del menor, de modificació parcial del Codi civil, i de la Llei d'enjudiciament civil (BOE núm. 15, de 17.1.1996), en la redacció de la Llei 26/2015, de 28 de juliol, de modificació del sistema de protecció a la infància i a l'adolescència (BOE núm. 180, de 29.7.2015).
q) Tots els establiments i les empreses que es beneficiïn de les ajudes derivades d'aquesta Ordre hauran de disposar, en tot cas, de la corresponent habilitació per exercir l'activitat amb una antelació mínima d'un any a l'inici de l'entrada en vigor de la crisi provocada per la COVID-19, decretada pel Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la COVID-19 (BOE núm. 67, de 14.3.2020), és a dir, des del 14 de març de 2019.
r) Disposar dels llibres comptables, dels registres diligenciats i d'altres documents degudament auditats, en els termes que exigeix la legislació mercantil i sectorial aplicable.
s) Complir qualsevol altra obligació legal o reglamentària que els pugui afectar.
3.2 El compliment dels requisits d'aquesta base s'ha d'acreditar mitjançant la signatura de la declaració responsable que s'inclou a l'imprès de sol·licitud de l'ajut i que es regula en la base 6.6.
La subvenció consistirà en una aportació única de 2.500,00 euros per persona beneficiària.
5.1 Són subvencionables les despeses corrents necessàries per a la reactivació de l'activitat habitual que desenvolupaven amb anterioritat al Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la COVID-19 (BOE núm. 67, de 14.3.2020), i a què hauran de fer front les persones beneficiàries quan s'aixequi la suspensió de la seva activitat habitual establerta pel Reial decret esmentat.
Consistiran concretament en els pagaments corresponents als lloguers, les quotes de préstecs, els proveïdors, els serveis bàsics, els subministraments i els sous.
5.2 Les condicions perquè aquestes despeses siguin subvencionades són les següents:
- Que siguin abonades per la persona beneficiària en el moment que torni a posar en marxa l'activitat, en un període màxim de dos mesos des que s'aixequi la suspensió de l'activitat.
- Que mantingui la seva activitat com a mínim un període d'un any des de l'atorgament de la subvenció.
6.1 El formulari de sol·licitud normalitzat està disponible a l'apartat Tràmits de la web de la Generalitat de Catalunya ( http://tramits.gencat.cat ) i al portal corporatiu de tramitació Canal Empresa ( http://canalempresa.gencat.cat ).
Les sol·licituds i els altres tràmits associats al procediment de concessió, verificació i control de les subvencions s'han de formalitzar exclusivament pel canal electrònic, a través del Canal Empresa ( http://canalempresa.gencat.cat ).
La signatura de la sol·licitud, així com els altres tràmits associats al procediment de concessió, verificació i control de les subvencions, s'ha de fer mitjançant la utilització dels sistemes d'identificació i de signatura electrònica admesos per la seu electrònica de la Generalitat ( http://seu.gencat.cat/ca/certificats-sistemes-signatura-electronica-seu.html ), d'acord amb els criteris establerts en l'Ordre GRI/233/2015, de 20 de juliol, per la qual s'aprova el Protocol d'identificació i signatura electrònica (DOGC núm. 6922, de 28.7.2015), en l'àmbit de l'Administració de la Generalitat de Catalunya, mitjançant mecanismes d'identificació i signatura de nivells de seguretat mitjà o superior.
6.3 En el supòsit d'interrupció per circumstàncies accidentals del funcionament de la seu electrònica, i sempre que sigui tècnicament possible, la persona usuària que hi accedeixi ha de poder visualitzar un missatge que comuniqui aquesta circumstància i que informi dels efectes de la interrupció del funcionament en el còmput dels terminis.
Això no obstant, quan no sigui tècnicament possible que la persona usuària accedeixi a visualitzar el missatge esmentat, si es produeix una interrupció no planificada en el funcionament dels sistemes electrònics durant l'últim dia establert per a la realització del tràmit corresponent, aquest tràmit es podrà dur a terme durant els tres dies hàbils consecutius següents.
El fet de presentar aquesta declaració responsable faculta l'òrgan competent del Departament d'Empresa i Coneixement per fer, en qualsevol moment, telemàticament o per altres mitjans, les comprovacions per mostreig o exhaustives necessàries per verificar la conformitat de les dades de les declaracions.
Així mateix, la comprovació del compliment dels requisits mitjançant documentació que hagi estat elaborada per l'Administració pública o que hagi estat aportada anteriorment a qualsevol administració no es requerirà a les persones interessades.
L'administració actuant pot consultar o demanar aquests documents, llevat que la persona interessada s'hi oposi o que la llei especial aplicable en requereixi el consentiment explícit.
6.5 La inexactitud, la falsedat o l'omissió de caràcter essencial en qualsevol dada en el formulari de sol·licitud deixen sense efectes aquest tràmit, des del moment en què es conegui i amb l'audiència prèvia a la persona interessada; en conseqüència, comporten la inadmissió de la sol·licitud de subvenció, sens perjudici que puguin ser causa de revocació de la subvenció si es coneixen amb posterioritat a la concessió, i comporten, així mateix, l'exigència de les responsabilitats de qualsevol mena en què s'hagi pogut incórrer.
6.6 D'acord amb la base 3.2, el formulari de sol·licitud ha d'incloure:
- La vinculació de l'empresa o l'activitat amb el sector turístic, i el volum de turistes als quals afecta la seva activitat.
- La previsió de despeses corrents consistents en lloguers, quotes de préstecs, proveïdors, serveis bàsics, subministraments i sous, que suposarà per a la persona sol·licitant la posada en marxa de l'activitat una vegada que s'aixequi la suspensió de la seva activitat habitual establerta pel Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la COVID-19 (BOE núm. 67, de 14.3.2020).
6.6.2 La declaració de les altres subvencions o ajuts sol·licitats i concedits per a la mateixa activitat procedents d'altres departaments, administracions i entitats públiques o privades.
6.6.3 La declaració dels ajuts que hagi rebut la persona sol·licitant a l'empara de la Decisió de la Comissió Europea SA 58851 - Marc temporal nacional per a ajuts estatals en forma de subvencions directes, bestretes reemborsables, avantatges fiscals, garanties sobre préstecs i bonificació del tipus d'interès de préstecs per donar suport a l'economia en el brot actual de la COVID-19, per les mateixes despeses subvencionables que preveu aquesta Ordre i durant l'exercici fiscal en curs.
6.6.4 La declaració responsable relativa al compliment dels requisits i les condicions següents:
a) Que compleix els requisits de la base 3.1.
b) Que ha aturat la seva activitat o tancat el seu establiment a conseqüència del brot de la COVID-19.
c) Que es compromet a reiniciar la seva activitat i reobrir l'establiment en un període màxim de dos mesos des que s'aixequi l'obligació actual de tancament decretada pel Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la COVID-19 (BOE núm. 67, de 14.3.2020).
d) Que es compromet a mantenir l'activitat com a mínim durant un període d'un any des de l'atorgament de la subvenció.
e) Que les despeses corrents necessàries per a la reactivació de l'activitat habitual que desenvolupava amb anterioritat al Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la COVID-19 (BOE núm. 67, de 14.3.2020), i que es recullen en la base 5, seran iguals o superiors als 2.500,00 euros.
f) Que es compromet a custodiar el compte justificatiu i els justificants de despesa a què es refereix la base 11 quan es faci el pagament de les despeses subvencionades, i a posar-los a disposició de l'Administració de la Generalitat de Catalunya per a totes les actuacions de comprovació que es duguin a terme.
g) Que es compromet a comunicar la sol·licitud o percepció de qualsevol altra ajuda, prestació, subsidi o subvenció, públics o privats, nacionals o internacionals, destinats a la mateixa finalitat.
h) Que es compromet a declarar els altres ajuts que hagi rebut la persona sol·licitant a l'empara de la Decisió de la Comissió Europea SA 58851 - Marc temporal nacional per a ajuts estatals en forma de subvencions directes, bestretes reemborsables, avantatges fiscals, garanties sobre préstecs i bonificació del tipus d'interès de préstecs per donar suport a l'economia en el brot actual de la COVID-19, pels mateixos costos subvencionables que preveu aquesta Ordre i durant l'exercici fiscal en curs.
Únicament en el cas d'empreses, també caldrà declarar responsablement:
a) Que disposa de l'escriptura de constitució de la societat i de la inscripció dels seus estatuts en el Registre mercantil o en el registre corresponent.
b) Que disposa de facultats de representació de l'empresa, d'acord amb l'escriptura notarial corresponent inscrita en el Registre mercantil o en el registre corresponent, si escau, o d'acord amb qualsevol altre mitjà vàlid en dret per acreditar la representació.
6.7 Les persones sol·licitants poden fer el seguiment de l'estat de la sol·licitud a l'espai "La meva carpeta" de la seu electrònica de la Generalitat de Catalunya ( http://seu.gencat.cat ) o a través de l'espai "La meva carpeta" del portal Canal Empresa ( http://canalempresa.gencat.cat ).
7.1 El procediment de concessió és el de concurrència no competitiva, i les sol·licituds es resoldran per ordre cronològic de presentació, quan s'hagin efectuat les verificacions oportunes, i fins a exhaurir el pressupost.
7.2 L'òrgan competent per a la instrucció del procediment és la Sub-direcció General de Desenvolupament Turístic Territorial, i el resoldrà la persona titular de la Direcció General de Turisme.
7.3 Aquest procediment no resta suspès, d'acord amb l'apartat 4 de la disposició addicional tercera del Reial decret 463/2020 de 14 de març, pel qual es declara l'estat d'alarma per a la gestió de la situació de crisi sanitària ocasionada per la COVID-19 (BOE núm. 67, de 14.3.2020).
Tramitació i resolució de les sol·licituds i notificació de la resolució de concessió
8.1 El termini màxim per notificar i emetre la resolució és de dos mesos des de la recepció de la sol·licitud.
Transcorregut aquest termini, si no s'ha dictat i notificat la resolució expressa, la sol·licitud s'entén desestimada per silenci administratiu, d'acord amb el que estableix l'article 54.2.e) de la Llei 26/2010, de 3 d'agost, de règim jurídic i de procediment de les administracions públiques de Catalunya (DOGC núm. 5686, de 5.8.2010).
8.2 La resolució ha de ser motivada degudament i ha d'incloure, com a mínim, la identificació de la persona sol·licitant a la qual s'inadmet, es concedeix o es denega l'ajut i l'import subvencionat.
8.3 La resolució de concessió de l'ajut es notificarà mitjançant la publicació al tauler electrònic de l'Administració de la Generalitat de Catalunya ( http://tauler.seu.cat/inici.do? idens=1 ), sens perjudici que es puguin utilitzar addicionalment altres mitjans electrònics, i ha de contenir la via del recurs que correspongui.
Aquesta publicació substitueix la notificació individual i té els mateixos efectes.
8.4 Contra la resolució que dicti el director general de Turisme, que no exhaureix la via administrativa, les persones interessades poden interposar recurs d'alçada davant l'òrgan superior jeràrquic en el termini d'un mes comptat des de l'endemà de la notificació de la resolució, d'acord amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques (BOE núm. 236, de 2.10.2015), i l'article 76 de la Llei 26/2010, de 3 d'agost, de règim jurídic i de procediment de les administracions públiques de Catalunya (DOGC núm. 5686, de 5.8.2010).
9.1 D'acord amb l'article 15 de la Llei 19/2014, de 29 de desembre, de transparència, accés a la informació pública i bon govern (DOGC núm. 6780, de 31.12.2014), la informació relativa a les subvencions i els ajuts públics concedits, amb indicació de l'import, l'objecte i les persones beneficiàries, s'ha de publicar a la seu electrònica i a la web del Departament d'Empresa i Coneixement ( http://empresa.gencat.cat ).
9.2 Les autoritats competents hauran de remetre al Ministeri d'Assumptes Exteriors, Unió Europea i Cooperació, per la via administrativa establerta, tota la informació pertinent sobre els ajuts concedits en aplicació d'aquest règim per tal de complir les obligacions de control i presentació d'informes previstes en l'apartat 4 de la Comunicació de la Comissió Europea sobre el Marc temporal relatiu a les mesures d'ajut estatal destinades a donar suport a l'economia en el context de l'actual brot de la COVID-19.
9.3 Les autoritats competents hauran de subministrar a la Base de Dades Nacional de Subvencions la informació pertinent sobre cada ajut individual concedit a l'empara d'aquest règim, en el termini de 12 mesos des del moment de la concessió i en els termes previstos en l'article 20 de la Llei 38/2003, de 17 de novembre, general de subvencions (BOE núm. 276, de 18.11.2003).
L'import de la subvenció s'abonarà en un únic pagament a partir del moment en què es resolgui la concessió de la subvenció, sense exigència de garanties.
11.1 Les persones beneficiàries de la subvenció han de justificar davant la Direcció General de Turisme l'aplicació de l'import de la subvenció a les despeses corrents subvencionades, d'acord amb els articles 30 i 31 de la Llei 38/2003, de 17 de novembre, general de subvencions (BOE núm. 276, de 18.11.2003); amb l'article 98.1 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002), i amb l'Ordre ECO/172/2015, de 3 de juny, sobre les formes de justificació de subvencions (DOGC núm. 6890, d'11.6.2015).
11.2 Aquesta justificació s'ha de fer mitjançant la declaració responsable a què es refereix la base 6.6., d'acord amb el que disposa l'article 35 de la Llei 26/2010 del 3 d'agost, de règim jurídic i de procediment de les administracions públiques de Catalunya.
11.3 No obstant això, les persones beneficiàries hauran de disposar de la documentació que acrediti la realització de les actuacions subvencionades, així com les despeses generades per les accions esmentades i l'aplicació dels fons percebuts.
Aquesta documentació haurà de consistir en un compte justificatiu i en els justificants de despesa corresponents i s'haurà de presentar com a màxim el 31 d'octubre de 2020.
El compte justificatiu haurà d'incloure:
a) Una memòria explicativa breu de la destinació de la subvenció.
b) Una relació classificada de les despeses de l'activitat, amb la identificació del creditor, el número de la factura o el document de valor probatori equivalent en el tràfic mercantil, l'import, la data d'emissió i la data de pagament.
Aquesta llista ha d'estar acompanyada de les factures o els documents de valor probatori equivalent en el tràfic jurídic mercantil o amb eficàcia administrativa, i de la documentació acreditativa de pagament (extracte bancari o, en el cas de pagament en efectiu, documentació acreditativa de la percepció de l'import per part del creditor).
Les despeses s'han de pagar abans de la data de la justificació econòmica.
11.4 En cap cas no s'acceptarà que la despesa efectuada sigui inferior a la subvenció atorgada.
11.5 La Direcció General de Turisme, per tal d'obtenir una evidència raonable sobre la correcta justificació i la correcta aplicació de l'ajut, requerirà la documentació justificativa de les dades declarades en la sol·licitud presentada, d'acord amb el pla de verificació i control del Departament d'Empresa i Coneixement.
Les actuacions de verificació es duran a terme dins l'exercici pressupostari.
11.6 Igualment, la persona beneficiària haurà de facilitar qualsevol informació o comprovació relativa a l'objecte de l'ajut que li pugui requerir la Direcció General de Turisme.
Verificació de les accions subvencionables
12.1 Les actuacions de verificació per part de l'òrgan atorgant de les accions subvencionables poden ser de dos tipus:
a) Verificacions administratives: tenen per objecte garantir que les declaracions justificatives de despeses presentades per les persones o les entitats beneficiàries estiguin acompanyades de la documentació justificativa (factures, nòmines, extractes bancaris, etc.).
b) Verificacions in situ o sobre el terreny: tenen per objecte comprovar la realització efectiva de l'acció subvencionada i el compliment de les obligacions de les persones beneficiàries.
Les verificacions sobre el terreny es podran efectuar, si escau, durant la realització de l'acció subvencionada.
12.2 Les persones beneficiàries de les subvencions s'han de sotmetre a les actuacions de verificació administrativa i sobre el terreny que pugui realitzar l'òrgan atorgant.
13.1 La Direcció General de Turisme pot efectuar el seguiment de cada subvenció atorgada.
13.2 La Direcció General de Turisme pot realitzar les actuacions de seguiment i de control necessàries per garantir que les persones beneficiàries destinen correctament el finançament obtingut, i per determinar el compliment de les condicions i els requisits que van donar lloc a l'atorgament, així com de les obligacions que s'hi estableixen.
Les persones beneficiàries de l'ajut estan obligades a facilitar tota la informació que els requereixi la Intervenció General de la Generalitat de Catalunya, la Sindicatura de Comptes o altres òrgans competents.
13.3 Les persones beneficiàries estan sotmeses als controls financers que corresponguin, d'acord amb el que estableixen els articles 45 i 46 de la Llei 38/2003, de 17 de novembre, general de subvencions (BOE núm. 276, de 18.11.2003), sobre tramitació, justificació i control de subvencions, i l'article 95 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002).
13.4 L'òrgan atorgant realitzarà actuacions específiques de control arran de denúncies o de l'existència d'indicis de frau o d'irregularitats en l'execució de l'activitat finançada a l'empara d'aquesta Ordre.
Els ajuts que es preveuen en aquesta Ordre es poden acumular amb altres tipus d'ajuts regulats en la Decisió de la Comissió Europea SA 58851 - Marc temporal nacional per a ajuts estatals en forma de subvencions directes, bestretes reemborsables, avantatges fiscals, garanties sobre préstecs i bonificació del tipus d'interès de préstecs per donar suport a l'economia en el brot actual de la COVID-19, aprovada el passat 2 d'abril de 2020, sempre que es respectin els imports màxims d'ajuda que s'hi estableixen.
Concretament, aquest ajut de 2.500,00 euros es podrà acumular amb altres ajuts sotmesos al llindar de 800.000,00 euros del Marc temporal, sempre que, sumats, es respecti la quantia màxima permesa.
Els ajuts que es preveuen en aquesta Ordre es poden acumular amb altres ajuts de minimis subjectes al Reglament (UE) 1407/2013 de la Comissió relatiu als ajuts de minimis (DO L 352 de 2013.12.24).
Quan s'hagin rebut altres ajuts pels mateixos costos subvencionables, es podran acumular amb els que es preveuen en aquesta Ordre, sempre que es respectin les regles d'acumulació i intensitats permeses en els reglaments d'exempció o decisions d'acord amb els quals es van atorgar els primers ajuts.
15.1 Són causes de revocació les que preveuen els articles 92 bis, 99 i 100 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002), i l'article 37 de la Llei 38/2003, de 17 de novembre, general de subvencions (BOE núm. 276, de 18.11.2003), així com l'incompliment dels requisits establerts en les bases anteriors.
15.2 Si l'òrgan atorgant, a conseqüència de la seva actuació de comprovació, o la Intervenció General, en el marc del procediment de control, aprecien la concurrència d'alguna causa de revocació de la subvenció concedida, hauran d'instar l'inici del procediment corresponent, d'acord amb el que disposen l'article 100 i següents del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002), i la Llei 38/2003, de 17 de novembre, general de subvencions (BOE núm. 276, de 18.11.2003).
15.3 La revocació de l'ajut implicarà el reintegrament de la quantia percebuda indegudament, així com els interessos de demora corresponents.
Les persones beneficiàries poden renunciar a les subvencions atorgades mitjançant un escrit dirigit a l'òrgan competent per resoldre, i aquest òrgan dictarà la resolució corresponent.
En cas que en el moment de la renúncia ja s'hagi fet el pagament de la subvenció atorgada, les persones beneficiàries hauran de retornar la quantitat indegudament percebuda més els interessos de demora que corresponguin.
Les causes de nul·litat i anul·labilitat són les que estableix l'article 36 de la Llei 38/2003, de 17 de novembre, general de subvencions (BOE núm. 276, de 18.11.2003), i es procedirà d'acord amb el que estableix aquest article.
18.1 A aquesta línia d'ajuts, els és aplicable el règim d'infraccions i sancions que estableixen els capítols I i II del títol IV de la Llei 38/2003, de 17 de novembre, general de subvencions (BOE núm. 276, de 18.11.2003), així com el que estableixen els articles 101 i següents del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002), en tot allò que no s'hi oposi.
18.2 Si l'òrgan atorgant, a conseqüència de la seva actuació de comprovació, o la Intervenció General, en el marc del procediment de control, aprecien la concurrència d'algun motiu d'infracció, hauran d'instar l'inici del procediment sancionador, d'acord amb el que disposen la secció cinquena del capítol 9 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002), i la Llei 38/2003, de 17 de novembre, general de subvencions (BOE núm. 276, de 18.11.2003).
Els ajuts regulats en aquestes bases són compatibles amb altres ajuts, subvencions i ingressos per a la mateixa finalitat procedents de qualsevol administració o ens, públic o privat, nacional, de la Unió Europea o d'organismes internacionals, sempre que l'import dels ajuts concedits no superi el cost de l'activitat que ha de desenvolupar la persona beneficiària.
Obligacions de les persones beneficiàries
Les persones beneficiàries de les subvencions regulades en aquestes bases resten sotmeses a les obligacions següents:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció, i acreditar-ho davant la Direcció General de Turisme.
b) Justificar davant l'òrgan atorgant el compliment dels requisits i les condicions que determinen la concessió o el gaudi de la subvenció, mitjançant els justificants de les despeses que ha de cobrir l'import atorgat, i el compliment de la finalitat per a la qual s'ha concedit la subvenció.
Si la subvenció consisteix en un percentatge del cost de l'activitat o la inversió, s'ha d'acreditar el cost total corresponent, sens perjudici d'altres mitjans de comprovació que estableixin les bases reguladores.
En qualsevol cas, cal justificar la totalitat de la despesa realitzada en relació amb l'objecte global o parcial, en aquest darrer cas sempre que es pugui executar per fases o sigui susceptible d'ús o tractament diferenciat.
c) Sotmetre's a les actuacions de comprovació que corresponguin a la Direcció General de Turisme i a les de control de l'activitat econòmica i financera que corresponguin a la Intervenció General de la Generalitat de Catalunya, a la Sindicatura de Comptes o a altres òrgans competents, tant nacionals com comunitaris, i aportar tota la informació que els sigui requerida en l'exercici de les actuacions esmentades.
d) Comunicar a la Direcció General de Turisme l'obtenció d'altres subvencions, ajuts i ingressos o recursos per a la mateixa finalitat i despeses subvencionables, procedents de qualsevol de les administracions o entitats, públiques o privades, nacionals o internacionals, i les alteracions de les condicions per a les quals es va atorgar la subvenció.
Aquesta comunicació s'ha de fer tan aviat com es conegui i, en tot cas, abans de la justificació de l'aplicació donada als fons percebuts.
e) Disposar dels llibres comptables, els registres diligenciats i els altres documents degudament auditats en els termes que exigeix la legislació mercantil i sectorial aplicable a la persona beneficiària en cada cas, així com els estats comptables i registres específics que exigeixin les bases reguladores de les subvencions, amb la finalitat de garantir l'exercici adequat de les facultats de comprovació i control.
f) Conservar els documents justificatius de l'aplicació dels fons rebuts, inclosos els documents electrònics, mentre puguin ser objecte de les actuacions de comprovació i control, durant un període de cinc anys, d'acord amb la normativa comunitària.
g) Reintegrar els fons percebuts en cas de revocació de la subvenció, en els termes que indiqui la resolució corresponent.
h) Si la persona beneficiària és una entitat privada de les esmentades en els epígrafs a) i b) de l'article 3.4 de la Llei 19/2014, de 29 de desembre, de transparència, accés a la informació pública i bon govern (DOGC núm. 6780, de 31.12.2014), ha de complir les obligacions de transparència del títol I d'aquesta mateixa Llei que li siguin aplicables.
i) Complir el que estableix la Llei 17/2015, de 21 de juliol, d'igualtat efectiva de dones i homes (DOGC núm. 6919, de 23.7.2015).
j) Adherir-se als principis ètics i les regles de conducta als quals han d'adequar l'activitat les persones beneficiàries, d'acord amb el codi ètic de l'annex de l'Acord GOV/85/2016, de 28 de juny, pel qual s'aprova la modificació del model tipus de bases reguladores dels procediments per a la concessió de subvencions (DOGC núm. 7151, de 30.6.2016).
Protecció de dades de caràcter personal
Les dades de caràcter personal que les persones interessades han de facilitar per tal d'obtenir la subvenció s'inclouen en el fitxer "Expedients administratius en l'àmbit turístic".
El responsable del tractament és la Direcció General de Turisme, i la finalitat és gestionar els expedients administratius relatius als tràmits en matèria d'impuls del sector turístic.
La base jurídica del tractament és l'exercici de poders públics, d'acord amb la Llei 38/2003, de 17 de novembre, general de subvencions (BOE núm. 276, de 18.11.2003), i amb el capítol IX del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002).
Les dades són objecte de publicació d'acord amb el que estableix la normativa en l'àmbit de subvencions i de transparència.
Les dades es comunicaran dins el marc legal del Reglament (UE) 2016/679 del Parlament Europeu i del Consell de 27 d'abril, relatiu a la protecció de les persones físiques pel que fa al tractament de dades personals (DOUE L119/1, de 4.5.2016), així com de la Llei orgànica 3/2018, de 5 de desembre, de protecció de dades personals i garantia dels drets digitals (BOE núm. 294, de 6.12.2018), i la normativa de desenvolupament.
Les persones interessades tenen dret a accedir a les dades personals facilitades, rectificar-les, suprimir-les, i a oposar-s'hi i a sol·licitar-ne la limitació del tractament en els supòsits que preveu la normativa vigent.
Per exercir aquests drets s'ha d'adreçar un escrit a la Sub-direcció General de Personal, Organització i Prevenció de Riscos Laborals per correu postal (pg. de Gràcia, 105, 08008 Barcelona) o un correu electrònic a l'adreça [EMAIL], signat electrònicament amb DNI electrònic o certificat electrònic reconegut.
Principis ètics i regles de conducta als quals les persones beneficiàries de subvencions o ajuts han d'adequar la seva activitat, i efectes d'un eventual incompliment d'aquests principis
-1 Les persones beneficiàries d'ajuts públics han d'adoptar una conducta èticament exemplar, abstenir-se de realitzar, fomentar, proposar o promoure qualsevol mena de pràctica corrupta i posar en coneixement dels òrgans competents qualsevol manifestació d'aquestes pràctiques que, a parer seu, sigui present en el procediment o pugui afectar-lo.
Particularment s'han abstenir de fer qualsevol acció que pugui vulnerar els principis d'igualtat d'oportunitats i de lliure concurrència.
-2 Amb caràcter general, les persones beneficiàries d'ajuts públics, en l'exercici de la seva activitat, assumeixen les obligacions següents:
a) Observar els principis, les normes i els cànons ètics propis de les activitats, els oficis o les professions corresponents a l'activitat objecte de subvenció o ajut públic.
b) No realitzar accions que posin en risc l'interès públic.
c) Denunciar les situacions irregulars que es puguin presentar en les convocatòries de subvencions o ajuts o en els processos derivats d'aquestes convocatòries.
-3 En particular, les persones beneficiàries de subvencions o ajuts públics assumeixen les obligacions següents:
a) Comunicar immediatament a l'òrgan competent les possibles situacions de conflicte d'interessos.
b) No sol·licitar, directament o indirectament, que un càrrec o empleat públic influeixi en l'adjudicació de la subvenció o l'ajut.
c) No oferir ni facilitar a càrrecs o empleats públics avantatges personals o materials, ni per a ells mateixos ni per a terceres persones, amb la voluntat d'incidir en un procediment d'adjudicació de la subvenció o l'ajut.
d) Col·laborar amb l'òrgan competent en les actuacions que aquest òrgan realitzi per al seguiment o l'avaluació del compliment de les obligacions que estableixen les bases de la convocatòria, particularment facilitant la informació que els sigui sol·licitada per a aquestes finalitats relacionades amb la percepció de fons públics.
e) Complir les obligacions de facilitar la informació que la legislació de transparència imposa als adjudicataris en relació amb l'administració o les administracions de referència, sens perjudici de complir les obligacions de transparència que els pertoquin de forma directa, per previsió legal, en els supòsits de l'apartat quart de l'article 3 de la Llei 19/2013, de 9 de desembre, de transparència, accés a la informació pública i bon govern (BOE núm. 295, de 10.12.2013).
-4 Efectes d'un eventual incompliment dels principis ètics i les regles de conducta
En cas d'incompliment dels principis ètics i de les regles de conducta, s'aplicarà el règim sancionador que preveu la Llei 19/2014, de 29 de desembre, de transparència, accés a la informació pública i bon govern (DOGC núm. 6780, de 31.12.2014), i les sancions que preveu l'article 84 d'aquesta mateixa Llei pel que fa a les persones beneficiàries d'ajuts públics, sens perjudici de les altres possibles conseqüències que preveu la legislació vigent en matèria de subvencions.